Diari Oficial de la Generalitat Valenciana


Sumari del DOGV 9913, del 12-08-2024 (2024/8341)

RESOLUCIÓ de 5 d’agost de 2024, per la qual s’aproven les bases reguladores per a la concessió d’ajudes del Programa d’ajudes al lloguer de vivendes del Pla estatal per a l’accés a la vivenda 2022-2025, corresponents a l’exercici 2024.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9913

Data del DOGV
:   12-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8341

CVE
:   PZKX-C-8038-8799

Data del document
:   05-08-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública
    * lloguer
    * habitatge

PREÀMBUL

El problema d’accés a la vivenda, especialment en els sectors de població més desfavorits, s’està convertint en un dels problemes de primer orde a la Comunitat Valenciana. El mercat de la vivenda a Espanya es caracteritza, en l’actualitat, per molta demanda, poca oferta i preus inassumibles per a la majoria de les famílies, tant si pretenen comprar com llogar. Aquestes es veuen obligades a destinar més del 40 % del seu salari mensual per a pagar o bé el lloguer o la hipoteca, encara que els experts advertixen que la taxa d’esforç immobiliari de compra o lloguer, això és, el percentatge de renda familiar destinat a esta finalitat, no hauria de ser superior al 30 %. Esta falta d’accés a vivendes de lloguer assequible impacta de manera directa en una part important de la població, especialment en les famílies i en els jóvens, als quals la precarietat laboral, juntament amb la impossibilitat d’accedir al mercat residencial, els dificulten cada vegada més emancipar-se.

Davant de la necessitat de prioritzar polítiques que impulsen la vivenda accessible, el Reial decret 42/2022, de 18 de gener, pel qual es regula el Bo Lloguer Jove i el Pla estatal per a l’accés a la vivenda 2022-2025, va implementar una sèrie de programes d’ajudes en matèria de vivenda amb l’objectiu de facilitar el gaudi d’una vivenda a les persones en risc de vulnerabilitat residencial. Entre estos, el Programa d’ajudes al lloguer de vivendes, l’objectiu del qual va ser concedir ajudes en matèria de vivenda a persones físiques arrendatàries o cessionàries, a fi de facilitar el gaudi d’una vivenda o habitació en règim de lloguer o de cessió d’ús a sectors de població amb escassos mitjans econòmics.

En exercici de les competències que el citat Reial decret atribuïx a les comunitats autònomes, la Generalitat, en el marc del conveni de col·laboració subscrit entre el Ministeri i la Generalitat per a aplicar i desenrotllar el Pla estatal per a l’accés a la vivenda 2022-2025 i, si és el cas, els successius acords bilaterals relatius a la distribució del finançament entre els programes d’ajudes, va contemplar, en el pressupost de la Vicepresidència Segona i Conselleria de Servicis Socials, Igualtat i Vivenda per a l’exercici 2024, una línia pressupostària que dotarà econòmicament este programa, l’import del qual ascendix a la quantitat de 23.28.870 euros i la finalitat del qual és el “finançament d’actuacions per a fomentar el lloguer amb subvencions a sectors de població amb escassos mitjans econòmics”.

D’altra banda, conscients de l’escassetat residencial que patixen determinats àmbits de la nostra Comunitat, particularment les ciutats grans i mitjanes amb la consegüent alça contínua dels preus de lloguer, i com a resultat del procés de diàleg iniciat en el si de la Comissió de Seguiment del Conveni, amb data 4 de juliol de 2024, s’ha subscrit un acord entre el Ministeri de Vivenda i Agenda Urbana i la Generalitat relatiu a l’increment del límit de la renda màxima mensual de la vivenda per a l’accés a les ajudes del Programa d’ajudes al lloguer de vivendes, entre altres. Per l’acció d’este, es possibilita incrementar la renda màxima de lloguer o el preu de cessió de la vivenda susceptible de subvencionar-se en determinats municipis en els quals el límit màxim de la renda arrendatícia o del preu de cessió establit com a màxim en l’article 27.*d*  del Reial decret 42/2022 resulta insuficient.

Mitjançant el Decret 17/2024, de 12 de juliol, del president de la Generalitat, es determinaren el nombre i la denominació de les conselleries i les atribucions de cada una. Entre estes es troba la Vicepresidència i Conselleria de Servicis Socials, Igualtat i Vivenda, a la qual s’han assignat, entre altres, les competències en matèria de vivenda, en virtut de la disposició final segona del decret citat en relació amb el Decret 81/2023, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat. Procedix, en conseqüència, que s’assumisquen i s’exercisquen les competències atribuïdes per la legislació vigent i, en el seu exercici, aprovar les bases reguladores de les ajudes al lloguer dirigides als col·lectius més desfavorits inclosos en les polítiques de vivenda desenrotllades per esta conselleria, al mateix temps que es procedix a adequar les bases a la nova estructura administrativa del Consell.

En la redacció de les presents bases s’han tingut en compte els criteris de simplificació administrativa que han d’orientar l’actuació de l’administració pública derivats del Decret llei 7/2024, de 9 de juliol, del Consell, de simplificació administrativa de la Generalitat.

En el DOGV núm. 9875, de data 20.06.2024 va ser publicat el Pla estratègic de subvencions de la Vicepresidència Segona i Conselleria de Servicis Socials, Igualtat i Vivenda 2024-2026 que, amb una duració de tres anys, contemplarà, entre altres, la planificació estratègica dels procediments de concessió de les subvencions contemplades en l’article 2 de la Llei 38/2003, de 17 de novembre, que es financen amb càrrec als programes pressupostaris de l’actual Vicepresidència i Conselleria de Servicis Socials, Igualtat i Vivenda i en el qual participaran totes les direccions generals que formen part d’esta, així com els organismes públics que depenen d’esta.

El Pla estratègic de subvencions tindrà el contingut establit en l’article 12 del reglament de la Llei 38/2003, de 17 de novembre, general de subvencions, aprovat mitjançant el Reial decret 887/2006, de 21 de juliol, i inclou les ajudes corresponents a este programa, subprograma 431C00, Emergència habitacional i funció social, amb l’objectiu d’evitar la pèrdua de la vivenda o l’accés a esta en situacions de vulnerabilitat, tal com establix la Llei 1/2015, de 6 de febrer, en l’article 164, lletra *a*, així com l’article 8.1 de la Llei 38/2003, de 17 de novembre i els articles 10 a 15 del Reial decret 887/2006, de 21 de juliol.

Vist l’informe de l’Advocacia General de la Generalitat, així com l’informe de la Intervenció Delegada, emesos de conformitat amb l’article 165.1 de la Llei 1/2015 de, 6 de febrer de la Generalitat, d’hisenda pública, del sector públic instrumental i de subvencions, i atés el Decret 17/2024, de 12 de juliol, del president de la Generalitat, pel qual es determina el nombre i la denominació de les conselleries en què s’organitza l’Administració de la Generalitat i les atribucions de cada una, i el Decret 81/2023, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat.

Fent ús de les facultats que em són atribuïdes pels preceptes legals citats, en l’article 160.2.*b*, en la redacció donada per l’article 5.3 del Decret llei 1/2022, de 22 d’abril, del Consell, i vist l’article 165, els dos de la Llei 1/2015, de 6 de febrer, d’hisenda pública, del sector públic instrumental i de subvencions, i l’article 28.ll de la Llei 5/1983, de 30 de desembre, de la Generalitat, del Consell,

RESOLC

*Primer*

Aprovar les bases reguladores per a la concessió d’ajudes del Programa d’ajudes al lloguer de vivendes en la modalitat de lloguer de vivenda habitual i permanent, del Pla estatal per a l’accés a la vivenda 2022-2025, que s’exposen en l’annex I d’esta resolució.

Les bases citades s’aplicaran a la convocatòria que es duga a terme durant l’exercici 2024.

*Segon*

El procediment d’atorgament les ajudes regulades en les bases que s’aproven mitjançant esta resolució s’iniciarà d’ofici, mitjançant la corresponent resolució de convocatòria aprovada per la conselleria competent en matèria de vivenda, l’aprovació de la qual queda supeditada en tot cas a l’existència de disponibilitat pressupostària.

Esta resolució de convocatòria es publicarà en el *Diari Oficial de la Generalitat Valenciana*.

*Tercer*

Publicar la present resolució en el *Diari Oficial de la Generalitat Valenciana*.

*Quart*

Esta resolució tindrà efecte l’endemà de publicar-se en el *Diari Oficial de la Generalitat Valenciana*.

Contra esta resolució que posa fi a la via administrativa, es podrà interposar un recurs de reposició davant de l’òrgan que ha dictat l’acte, en el termini d’un mes des que es publique en el *Diari Oficial de la Generalitat Valenciana*, d’acord amb el que es disposa en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de publicar-se en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de la citada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

ANNEX I

*Bases reguladores*

*Base primera. Objecte de les bases reguladores*

Estes bases reguladores tenen com a objecte regular en règim de concurrència competitiva les ajudes en matèria de vivenda a persones físiques, a fi de facilitar el gaudi d’una vivenda o habitació en règim de lloguer o de cessió d’ús a sectors de població amb escassos mitjans econòmics, mitjançant l’atorgament d’ajudes a les persones arrendatàries o cessionàries.

Les citades bases reguladores s’aplicaran a la convocatòria que es duga a terme durant l’exercici 2024 .

*Base segona. Naturalesa i règim jurídic*

Les ajudes econòmiques previstes en estes bases adoptaran la forma de subvencions, i es regiran, a més de pel que es regula en esta, pel que es preveu en el Reial decret 42/2022, de 18 de gener, pel qual es regula el Bo Lloguer Jove i el Pla estatal per a l’accés a la vivenda 2022-2025, la Llei 38/2003, de 17 de novembre, general de subvencions, la Llei 1/2015, de 6 de febrer, d’hisenda pública, del sector públic instrumental i de subvencions i el Reial decret 887/2006, de 21 de juliol, pel qual s’aprova el Reglament de subvencions i altra normativa de desenrotllament.

*Base tercera. Definicions*

S’establixen les definicions següents:

1. Unitat de convivència: la persona o conjunt de persones que viuen i gaudixen d’una vivenda de manera habitual i permanent, amb vocació d’estabilitat i que estiguen empadronades en la vivenda, amb independència de la relació existent entre totes elles. La informació relativa als membres de la unitat de convivència es comprovarà de manera automàtica mitjançant les consultes interoperables amb l’administració responsable de la informació citada.

Si no s’autoritza o es presenta oposició a la consulta de dades, la composició de la unitat de convivència en el moment de la sol·licitud de l’ajuda s’acreditarà mitjançant un certificat col·lectiu o un volant únic d’empadronament vigent en el moment de la sol·licitud que acredite les persones que tenen com a domicili habitual i permanent la vivenda objecte del contracte d’arrendament o cessió. El document haurà de ser únic per vivenda i haurà d’incloure totes les persones que figuren empadronades en la vivenda en esta data, siguen o no titulars del contracte d’arrendament, estos últims, en tot cas.

Sense perjuí d’errors materials o de fet que pogueren concórrer en el document citat, si en el certificat d’empadronament vigent apareixen persones no incloses en la sol·licitud o de la informació requerida per esta administració a través de les plataformes d’interoperabilitat administrativa com a resposta de la consulta realitzada resulten discrepàncies entre les persones incloses en el certificat d’empadronament i les persones incloses en la sol·licitud, i no s’esmena la discrepància durant el termini concedit a este efecte, s’entendrà la persona sol·licitant com a desistida de la seua sol·licitud, llevat que s’acredite mitjançant un certificat municipal que estes persones no residixen en la vivenda o que han sol·licitat la baixa en el padró municipal amb anterioritat a la data de sol·licitud de l’ajuda, o bé que acrediten no disposar del dret d’ús de la vivenda.

En cas de contractes d’arrendament amb diverses persones titulars, totes elles hauran de constar com a membres de la unitat de convivència i figurar com a tals en la sol·licitud, llevat que acrediten documentalment no tindre atribuït el dret d’arrendament.

En els casos de separació o divorci, els menors en règim de custòdia compartida es consideraran integrants de cada una de les unitats de convivència dels seus progenitors en la proporció que derive del règim de custòdia establida.

En cap cas, una mateixa persona podrà formar part de dos unitats de convivència distintes, excepte el supòsit contemplat en l’apartat anterior.

Per al cas d’arrendament o cessió d’ús d’habitació, el certificat acreditarà l’empadronament del titular del contracte en la vivenda de la qual forma part l’habitació en el moment de sol·licitud de l’ajuda.

2. Lloguer i cessió d’ús d’habitació: és el dret mitjançant contracte pel qual una persona gaudix d’una habitació en règim de lloguer o de cessió d’ús, en què consta empadronada i paga una renda o un preu de cessió per l’ús d’esta.

En el cas de lloguer o cessió d’ús d’habitació, els requisits, les obligacions i les prohibicions referits en estes bases a la unitat de convivència s’aplicaran únicament a la persona titular del contracte i sol·licitant de l’ajuda per lloguer o cessió d’ús d’habitació.

3. Residència legal: es considera que una persona té residència legal a Espanya quan és titular d’una autorització de residència d’acord amb el que s’establix en la Llei orgànica 4/2000, d’11 de gener, sobre drets i llibertats dels estrangers a Espanya i la seua integració social o la norma que la substituïsca.

4. Família nombrosa: la definida en la Llei 40/2003, de 18 de novembre, de protecció a les famílies nombroses o en la normativa que la substituïsca.

5. Família monoparental: la definida en el Decret 19/2018, de 9 de març, del Consell, pel qual es regula el reconeixement de la condició de família monoparental en la Comunitat Valenciana.

6. Víctimes de terrorisme: les persones que hagen patit danys incapacitants a conseqüència de l’activitat terrorista, els amenaçats i segrestats, així com el cònjuge o parella de fet i els fills dels anteriors i dels morts.

7. IPREM: és l’indicador públic de renda d’efectes múltiples definit en l’article 2 del Reial decret llei 3/2004, de 25 de juny, revisat si és el cas en les successives lleis de pressupostos de l’Estat. D’acord amb el Reial decret 42/2022 de 18 de gener, l’IPREM és el referit a 14 pagues, en vigor durant el període al qual es referixen els ingressos avaluats. L’any 2023, l’IPREM, referit a 14 pagues, és de 8.400,00 €.

*Base quarta. Persones beneficiàries i requisits*

1. Podran ser beneficiàries de les ajudes contemplades en estes bases les persones físiques majors d’edat que complisquen tots i cada un dels requisits següents:

*a*) Posseir la nacionalitat espanyola, la d’algun dels estats membres de la Unió Europea, de l’espai econòmic europeu, de Suïssa, o comptar amb una autorització d’estada o de residència legal a Espanya i tindre el NIE en vigor. Totes les persones que integren la unitat de convivència hauran de complir esta condició en el moment de la sol·licitud.

*b*) Ser titular, en qualitat d’arrendatari, d’un contracte d’arrendament de vivenda formalitzat en els termes de la Llei 29/1994, de 24 de novembre, d’arrendaments urbans o d’un contracte de cessió d’ús, o ser titular d’un contracte d’arrendament o cessió d’ús d’habitació, en els dos casos, a la Comunitat Valenciana. El contracte haurà de tindre una duració mínima d’un any i, en cap cas, s’admetran contractes de subarrendament de vivenda o d’habitació, de lloguer vacacional, de temporada o similar. Així mateix, s’aportarà la referència cadastral individualitzada de la vivenda arrendada.

*c*) Que la vivenda o l’habitació arrendada o cedida constituïsca la residència habitual i permanent de la unitat de convivència, per la qual cosa les persones que la integren hauran de trobar-se empadronades en la vivenda amb anterioritat al moment de sol·licitar l’ajuda. Això haurà d’acreditar-se mitjançant un certificat col·lectiu o volant únic d’empadronament en el qual consten, amb data de la sol·licitud, les persones que tenen com a domicili habitual la vivenda objecte del contracte d’arrendament o cessió o la persona que té una habitació arrendada o cedida en ús en els termes assenyalats en la base tercera, apartat 1.

L’acreditació de la composició de la unitat de convivència i la concurrència d’esta circumstància, prèvia autorització o no oposició de les persones majors de 16 anys que la integren, es comprovarà telemàticament per l’administració pública a través de les plataformes d’interoperabilitat administrativa. En cas contrari, haurà d’acreditar-se per la persona sol·licitant de l’ajuda.

*d*) Que sense perjuí de la limitació derivada de la relació entre renda de la unitat de convivència i IPREM establida en la base sexta, amb caràcter general, la suma total de la renda anual de les persones que tinguen com a domicili habitual i permanent la vivenda arrendada o cedida, consten o no com a titulars del contracte d’arrendament o cessió, siga iguals o inferiors a:

|  |  |  |
| --- | --- | --- |
| *Situació de la unitat de convivència si inclou* | *Vegades IPREM* | *Quantia en €*  *IRPF 2023* |
| Cas genèric | 3 vegades | 25.200,00 |
| –Família nombrosa general  –Persones amb discapacitat inferior a 33 %  –Víctimes de terrorisme | 4 veces | 33.600,00 |
| – Famílies nombroses de categoria especial  – Persones amb discapacitat amb un grau reconegut igual o superior al 33 % | 5 vegades | 42.000,00 |

  

En el supòsit de lloguer o cessió d’habitació, no s’inclourà a la resta de persones que tinguen com a domicili habitual i permanent la vivenda, solament es consideraran les rendes de l’arrendatari o cessionari.

A l’efecte del còmput dels ingressos, es tindrà en compte el període impositiu que, vençut el termini de la presentació de la declaració de l’impost sobre la renda de les persones físiques, siga immediatament anterior a la data de la sol·licitud, ateses les regles següents:

– Si es presenta declaració d’IRPF, s’atendrà la base imposable general i la base imposable d’estalvi, nivell de renda facilitat per l’AEAT.

– En el cas de persones que no hagueren presentat la declaració d’IRPF per no estar obligades a fer-ho, però que l’AEAT subministre dades, el nivell de renda a considerar serà el facilitat per l’AEAT.

– En el cas que l’AEAT no subministre informació, el sol·licitant de l’ajuda haurà d’aportar una declaració responsable d’ingressos que arreplegue la quantia total dels ingressos de l’últim exercici fiscal vençut, acompanyat de la documentació acreditativa de la procedència d’estos.

A este efecte es podrà aportar:

– En el cas de desocupació, un certificat expedit per Labora o pel Servici d’Ocupació Estatal (SEPE) en què s’indiquen els ingressos percebuts durant el període citat.

– En el cas de pensió de jubilació, d’incapacitat permanent, d’invalidesa, de viduïtat, d’orfandat o altres, una prestació de servicis socials o de qualsevol altre tipus d’ajuda econòmica, haurà d’aportar una certificació emesa per l’organisme competent en què s’indiquen els ingressos obtinguts durant l’últim exercici fiscal vençut.

Tot l’anterior sense perjuí que es puga aportar qualsevol altra justificació dels ingressos admesa en dret.

*e*) Que les persones que integren la unitat de convivència obtinguen uns ingressos mínims que aconseguisquen en conjunt la quantitat de 0,3 IPREM a 14 pagues corresponents en l’últim exercici fiscal vençut. Per a esta comprovació es tindrà en compte:

– Per als casos en els quals s’haja presentat IRPF: es prendrà el valor dels ingressos íntegres computables sense tindre en compte les reduccions (suma de les caselles 03+07+08+09+10 de l’IRPF).

– Per als casos en els quals no s’haja presentat l’impost sobre la renda de les persones físiques, però l’AEAT sí que facilite dades, es tindrà en compte el valor de “Rendiments de treball – Retribució”.

– Per als casos en els quals l’AEAT no retorne informació, es tindrà en compte la quantia total d’ingressos justificada de conformitat amb l’apartat anterior.

*f*) Que la renda de la vivenda o l’habitació arrendada o cedida siga igual o inferior a les quantitats indicades, en funció de la localitat d’emplaçament, en l’annex II de la resolució de bases de convocatòria.

2. No podrà concedir-se l’ajuda quan la persona sol·licitant o alguna de les que tinga com a domicili habitual i permanent la vivenda arrendada o cedida es trobe en alguna de les següents situacions:

*a*) Ser propietària o usufructuària d’alguna vivenda a Espanya. A este efecte, no es considerarà que s’és persona propietària o usufructuària d’una vivenda si el dret recau únicament sobre una part alíquota d’esta i s’ha obtingut per herència o transmissió *mortis causa*  sense testament. S’exceptuaran d’este requisit els qui sent titulars d’una vivenda acrediten la no disponibilitat d’esta per causa de separació o divorci, per qualsevol altra causa aliena a la seua voluntat o quan la vivenda resulte inaccessible per raó de discapacitat del titular o d’algun membre de la unitat de convivència.

*b*) Que la persona arrendatària, cessionària o qualsevol de les que tinga com a domicili habitual i permanent la vivenda arrendada o cedida tinga parentiu en primer o segon grau de consanguinitat o d’afinitat amb la persona arrendadora o cedent de la vivenda.

*c*) Que la persona arrendatària, cessionària o qualsevol de les que tinga com a domicili habitual i permanent la vivenda arrendada o cedida siga soci o participe de la persona física o jurídica que actue com a arrendadora o cedent, exceptuant que es tracte de cooperatives de vivendes en cessió d’ús i sense ànim de lucre.

*d*) Que les persones o unitats de convivència gaudisquen en règim de lloguer, de cessió d’ús o en qualsevol règim de gaudi temporal admés en dret, d’una vivenda pertanyent al patrimoni públic de vivenda de qualsevol administració pública o gestionada per esta última.

3. No podran obtindre la condició de beneficiàries les persones físiques en les quals concórrega alguna de les circumstàncies que s’establixen en l’article 13 de la Llei 38/2003, de 17 de novembre, general de subvencions i les que hagen sigut subjectes a una revocació d’alguna de les ajudes contemplades en este o en l’anterior pla estatal de vivenda per incompliment o causa imputables al sol·licitant.

4. Els requisits per a ser beneficiari de l’ajuda hauran de complir-se en el moment de la sol·licitud de l’ajuda i durant tota la seua vigència.

*Base quinta. Grups d’especial atenció*

1. Gaudirà de prioritat per a accedir a les ajudes la persona sol·licitant que es trobe en alguna de les circumstàncies següents:

*a*) Que haja sigut afectada per procediments de desnonament, execució hipotecària o dació en paga de la seua vivenda habitual que hagen tingut lloc en els últims cinc anys.

*b*) Que tinga la condició de família monoparental amb fills segons el que s’establix en el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana i els ingressos de la qual no superen anualment 1 IPREM.

*c*) Que siga titular de família nombrosa.

*d*) Que siga víctima de violència de gènere acreditada en els últims cinc anys.

*e*) Que siga víctima del terrorisme.

*f*) Que forme part d’unitats de convivència en què s’incloga alguna persona amb diversitat funcional, sensorial o cognitiva, amb un grau de discapacitat declarat igual o superior al 33 per 100.

*g*) Que s’haja vist afectada per situacions catastròfiques declarades a la Comunitat Valenciana en els últims cinc anys.

*h*) Persona jove extutelada procedents del sistema públic de protecció de la infància

i l’adolescència, sempre en els 5 anys següents a la majoria d’edat.

*i*) Persona exconvicta que haguera eixit de presó en els 5 anys anteriors a la data de sol·licitud de l’ajuda.

*j*) Persona que assumisca acolliment familiar permanent de menor.

*k*) Persona major de 65 anys que visca sola, els ingressos anuals de la qual no superen 1 IPREM.

2. A l’efecte de la prebaremació a què fa referència l’apartat 2 de la base catorzena, es tindran en compte les circumstàncies especials assenyalades pel sol·licitant de l’ajuda en la declaració responsable que acompanya la sol·licitud. Si, efectuades les comprovacions oportunes, es detecta que estes no resulten acreditades degudament, no es tindran en compte en la baremació definitiva.

*Base sexta. Criteris de valoració*

1. Les ajudes es concediran de conformitat amb els criteris que s’establixen a continuació fins a esgotar l’import màxim disponible per a la convocatòria, mitjançant puntuació de les variables següents:

*a*) Circumstàncies especials: inclusió en algun dels grups d’especial atenció.

*b*) Renda relativa: mitjançant indicador que relaciona els ingressos de la unitat amb la composició de la unitat de convivència, segons l’expressió següent:

1– (IUC/QLIUC)

Sent:

IUC = ingressos, en euros, de tots els membres de la unitat de convivència, la quantia resultant es denominarà IUC, ingressos de la unitat de convivència.

QLIUC = quantia límit d’ingressos de la unitat de convivència, en euros, que establix el límit superior dels ingressos a partir del qual no es té accés a l’ajuda i es determina d’acord amb les regles següents:

1. Si la unitat de convivència està composta per una sola persona adulta, la quantia de l’IPREM es multiplica per 1,5.

2. Si la unitat de convivència està composta per dos o més persones:

– La primera persona adulta computa 1,5 vegades IPREM.

– Cada persona addicional computa 0,5 vegades IPREM.

– Quan es tracte de menors en règim de custòdia compartida computa 0,25 vegades IPREM.

*a*) S’atendran, en primera instància, les sol·licituds l’indicador de renda relativa de les quals, calculat segons l’apartat anterior, tinga un resultat de signe positiu.

*b*) Es puntuaran les circumstàncies especials acreditades a raó d’1 punt per cada una d’estes i s’ordenaran de major a menor. Per a cada valor resultant d’esta puntuació s’ordenaran les sol·licituds d’acord amb la renda relativa per orde decreixent. Una vegada atés el llistat de circumstàncies especials, s’atendrà la resta de sol·licituds per orde decreixent de la puntuació obtinguda en la renda relativa de signe positiu.

*c*) Qualsevol sol·licitud –amb o sense circumstàncies especials– en què el resultat de l’expressió 1– (IUC/QLIUC) siga de signe negatiu, no té accés a ajuda, en primera instància.

2. Si les sol·licituds presentades en una convocatòria que complisquen el que s’establix en els apartats anteriors són inferiors al nombre d’ajudes que poden ser estimades d’acord amb el crèdit pressupostari habilitat en esta, podran resultar beneficiàries aquelles persones o unitats de convivència sol·licitants els ingressos de les quals no superen tres vegades l’IPREM o el límit que els corresponga, tot i que el resultat d’aplicar la fórmula expressada en l’apartat 1.*b*  d’esta base siga un valor negatiu no inclòs en la forqueta establida entre el valor 1 (màxima puntuació) i el valor 0 (mínima puntuació permesa) que permet adjudicar l’ajuda seguint l’orde de puntuació. En este cas es prioritzarà l’accés seguint l’orde establit en l’apartat *b*.

3. Quan diverses sol·licituds hagueren obtingut igualtat de puntuació, a l’efecte del desempat, prevaldrà la sol·licitud presentada amb anterioritat.

4. Si es desestimaren sol·licituds per falta de consignació pressupostària i, amb posterioritat a l’emissió de la resolució, s’incrementaren els crèdits destinats a finançar estes ajudes, o s’alliberara part del crèdit disponible inicialment, per renúncia de l’adjudicatari o per no haver aportat l’adjudicatari la preceptiva justificació en termini, prèvia resolució administrativa, l’òrgan col·legiat podrà proposar la concessió de subvenció a la persona o persones les sol·licituds de les quals s’hagueren desestimat per falta de crèdit que figuren a continuació segons l’orde de puntuació, sempre que s’haja alliberat crèdit suficient per a atendre almenys una de les sol·licituds denegades.

*Base sèptima. Quantia de l’ajuda*

La quantia de l’ajuda podrà ser:

*a*) del 50 per 100 de la renda o del preu mensual que hagen de satisfer pel lloguer per a aquelles sol·licituds formulades per persones els ingressos propis de les quals o del conjunt de les unitats de convivència no superen l’import equivalent a 1 IPREM.

*b*) del 45 per 100 de la renda de lloguer per a aquelles sol·licituds formulades per persones els ingressos propis de les quals o del conjunt de les unitats de convivència resulten superiors a 1 IPREM i iguals o inferiors a 2,5 IPREM.

*c*) del 40 per 100 de la renda de lloguer per a aquelles sol·licituds formulades per persones els ingressos propis de les quals o del conjunt de la unitat de convivència resulten superiors a 2,5 IPREM i no excedisquen el màxim exigit per a ser persona beneficiària de l’ajuda.

*Base octava. Termini de l’ajuda*

L’ajuda es concedirà a les persones beneficiàries per un termini màxim d’un any o dotze mensualitats, que es correspondran amb les mensualitats generades durant el període comprés entre l’1 de gener de 2024 fins al 31 de desembre de 2024, o, en tot cas, les que corresponguen a partir de la data de subscripció del contracte d’arrendament o cessió d’ús de la vivenda o habitació fins a esta data.

*Base novena. Incompatibilitat de les ajudes*

1. L’ajuda d’este programa haurà de destinar-se obligatòriament per la persona beneficiària al pagament de la renda de lloguer o preu de cessió de la vivenda o habitació que constituïsca la residència habitual i permanent. Esta ajuda no serà compatible amb cap altra ajuda per al pagament del lloguer, regulades pel Reial decret 42/2022, de 18 de gener, pel qual es regula el Bo Lloguer Jove i el Pla estatal per a l’accés a la vivenda 2022-2025, ni amb les que, per a esta mateixa finalitat, puguen concedir la Generalitat, les entitats locals o altres administracions o entitats públiques per al mateix període subvencionable.

Esta incompatibilitat serà aplicable tant si l’ajuda al lloguer és percebuda pel sol·licitant o per qualsevol membre de la unitat de convivència.

2. No es consideraran afectades per esta incompatibilitat les persones que es troben en alguna d’estes situacions: víctimes de violència de gènere, víctimes de tràfic amb finalitats d’explotació sexual, víctimes de violència sexual, persones objecte de desnonament de la seua vivenda habitual, persones sense llar i altres persones especialment vulnerables. En estos dos últims casos, quan s’acrediten estes circumstàncies mitjançant un informe emés pels servicis socials quan hagueren sigut beneficiàries d’ajudes per a la mateixa finalitat que hagueren sigut concedides per la Generalitat, els municipis, altres entitats públiques, organitzacions no governamentals o associacions.

3. Tampoc es consideraran afectats per esta incompatibilitat els perceptors de prestacions no contributives de la Seguretat Social ni els beneficiaris de l’Ingrés Mínim Vital, però no serà compatible amb la percepció de la Renda Valenciana d’Inclusió quan incloga complement de lloguer.

4. En cap cas es podrà compatibilitzar l’ajuda al lloguer regulada per les presents bases amb l’ajuda de Bo Lloguer Jove corresponent al mateix exercici pressupostari.

5. Quan es perceben altres ajudes compatibles amb l’ajuda del programa de lloguer de vivenda, es minorarà l’import d’esta en la proporció corresponent de manera que la suma de totes les ajudes percebudes no supere la renda del lloguer abonat en el període subvencionat.

6. La persona sol·licitant d’ajudes haurà d’indicar en la sol·licitud si ha sol·licitat ajudes per al mateix fi davant d’un altre organisme o entitat, indicant, quan siga possible, si ha sigut beneficiària, així com el tipus i l’import de l’ajuda rebuda.

*Base dècima. Procediment de concessió*

1. Les ajudes objecte d’estes bases es concediran en règim de concurrència competitiva fins a esgotar el crèdit amb què estiga dotada la convocatòria. Esgotat el crèdit corresponent no serà possible concedir més ajudes encara que les persones sol·licitants reunisquen els requisits exigits en estes bases.

2. El procediment s’iniciarà d’ofici, mitjançant la convocatòria aprovada per la conselleria competent en matèria de vivenda que es publicarà en el *Diari Oficial de la Generalitat Valenciana*.

3. De conformitat amb l’article 30.7 de la Llei general de subvencions, la concessió d’estes subvencions no requerirà una altra justificació que les indicades en esta resolució, sense perjuí dels controls que s’efectuen amb posterioritat, que s’estendran a la totalitat de les persones beneficiàries.

4. En la instrucció, tramitació i resolució del procediment de concessió s’aplicarà el que s’establix en els articles 22 i següents de la Llei 38/2003, de 17 de novembre, general de subvencions, i en els articles 163 i següents de la Llei 1/2015, de 6 de febrer, d’hisenda pública, del sector públic instrumental i de subvencions, i en allò no previst serà aplicable la Llei 39/2015, d’1 d’octubre de procediment administratiu comú de les administracions públiques.

*Base onzena. Consulta interactiva de dades i informació relativa al tractament de dades personals*

1. Per a tramitar l’ajuda, la persona sol·licitant podrà autoritzar, en la sol·licitud, l’Administració perquè consulte les dades següents:

*a*) Agència Estatal d’Administració Tributària: la informació relativa als ingressos de la persona sol·licitant i dels altres membres que integren la unitat de convivència, i d’estar al corrent de pagament de les obligacions tributàries.

*b*) Conselleria competent en matèria d’hisenda: verificar si la persona beneficiària es troba al corrent de pagament d’obligacions tributàries amb la Generalitat Valenciana.

2. Per a tramitar l’ajuda, l’Administració actuant podrà consultar les dades següents de la unitat de convivència, llevat que l’interessat s’oposara a això:

*a*) Direcció General de Policia: consultar o verificar les dades d’identitat d’un ciutadà i consulta i verificació de dades de residència d’estrangers.

*b*) Institut Nacional d’Estadística: consultar les dades d’inscripció en la base padronal.

*c*) Tresoreria General de la Seguretat Social: verificar si la persona beneficiària es troba al corrent de pagament amb la Seguretat Social, així com la vida laboral de la persona sol·licitant o membre de la unitat de convivència.

*d*) Direcció General del Cadastre: consultar les dades cadastrals o obtindre informació en relació amb la titularitat cadastral de béns immobles en favor de la persona sol·licitant o alguna de les que forme part de la unitat de convivència d’alguna vivenda a Espanya.

*e*) Institut Nacional de la Seguretat Social: consultar les prestacions del Registre de Prestacions Socials Públiques i les d’Incapacitat Temporal, la prestació per naixement i cura de menor en relació amb la persona sol·licitant o de les que formen part de la unitat de convivència.

*f*) Servici Públic d’Ocupació Estatal (SEPE-INEM): obtindre informació sobre la situació actual de desocupació i del certificat de l’última situació de prestacions, sobre el certificat d’imports actuals i sobre el certificat d’imports en un període determinat en relació amb la persona sol·licitant de l’ajuda i altres persones de la unitat de convivència.

*g*) Vicepresidència i Conselleria de Servicis Socials, Igualtat i Vivenda: consultar les prestacions percebudes per la persona sol·licitant de l’ajuda o per algun dels membres de la unitat de convivència (Renda Valenciana d’Inclusió), la condició de família monoparental o nombrosa i el certificat de discapacitat.

*h*) Base de Dades Nacional de Subvencions: consultar inhabilitacions per a percebre subvencions registrades en la BNDS, subvencions i ajudes percebudes per la persona sol·licitant i altres membres de la unitat de convivència.

*i*) Ministeri de l’Interior: consultar si la persona sol·licitant és beneficiària de drets per ser víctima de terrorisme.

3. En el cas d’unitat de convivència, d’acord amb el que disposa l’article 69 de la Llei 39/2015, d’1 d’octubre, del procediment administratiu comú de les administracions públiques, la persona sol·licitant haurà de firmar declaració responsable en la qual manifeste que:

*a*) Ha informat les persones de les quals aporta dades en la sol·licitud:

– De la comunicació d’estes dades a l’Administració perquè en faça el tractament en l’àmbit de les seues competències i d’acord amb els fins del procediment.

– De la possibilitat que l’Administració faça consultes relacionades amb les seues dades per a comprovar, entre altres aspectes, la veracitat d’estes.

– Del dret d’oposició que li assistix al fet que l’Administració tracte les seues dades.

*b*) Ha recaptat les autoritzacions corresponents dels membres de la unitat de convivència i estan a la disposició de l’Administració per a aportar-les en qualsevol moment en què se li requerisquen.

4. En el cas que les persones sol·licitants no autoritzen o s’oposen a estes consultes, hauran d’indicar els motius i aportar, si és el cas, la documentació acreditativa corresponent. No podrà cedir-se a tercers la informació recaptada de caràcter tributari o econòmic.

*Base dotzena. Forma i termini de presentació de sol·licituds*

1. La sol·licitud i la documentació annexa per a la concessió de les ajudes es formalitzarà pels qui pretenguen obtindre la condició de part beneficiària de l’ajuda d’acord amb la base quarta, o, si és el cas, pels seus representants, en els termes de l’article 5 de la Llei 39/2015, d’1 d’octubre, del procediment administratiu comú de les administracions públiques, mitjançant un formulari omplit electrònicament que estarà disponible en la seu electrònica de la Generalitat, <www.gva.es/va>, en la forma i el termini que s’establisquen en la convocatòria corresponent. Les persones interessades a sol·licitar estes ajudes tindran dret a ser assistits en l’ús de mitjans electrònics en les seues relacions amb l’Administració pública en el marc de les previsions contingudes en els articles 12 i 13, *a*  i*b*  de la Llei 39/2015, d’1 d’octubre, del procediment administratiu comú de les administracions públiques.

Només es podrà presentar una sol·licitud per vivenda, per la qual cosa si es detecta que s’han presentat diverses sol·licituds per a una mateixa vivenda, s’anul·laran d’ofici les sol·licituds duplicades i es mantindrà com a una única sol·licitud la presentada en últim lloc.

No s’admetran a tràmit aquelles sol·licituds presentades d’una altra forma o fora del termini establit, de manera que es resoldran com a inadmeses, prèvia resolució dictada en els termes de l’article 21 de la Llei 39/2015, d’1 d’octubre, del procediment administratiu comú de les administracions públiques.

2. La sol·licitud d’ajuda degudament omplida i firmada per la persona peticionària de l’ajuda, o el seu representant, inclourà una declaració responsable sobre el compliment dels requisits per a ser persona beneficiària de l’ajuda al lloguer i de la inclusió del sol·licitant i altres persones integrants de la unitat de convivència, si és el cas, en algun dels grups d’especial atenció a què fa referència la base quinta. També, una autorització o no oposició, si és el cas, de les persones que integren la unitat de convivència per a permetre a l’Administració de la Generalitat reclamar tota la informació necessària per a tramitar i resoldre la concessió d’estes ajudes en el marc de col·laboració que s’establisca amb l’Agència Estatal d’Administració Tributària, la Direcció General de Cadastre, les entitats gestores de la Seguretat Social i altres administracions públiques competents, en els termes que figuren en el formulari de sol·licitud de l’ajuda. L’autorització es concedirà, així mateix, per a procedir al tractament de les dades de caràcter personal en la mesura que resulte necessària per a gestionar les ajudes, sense que la informació de caràcter tributari o econòmica rebuda es puga cedir a tercers. Tot això de conformitat amb el que es preveu en la Llei orgànica 3/2018, de 5 de desembre, de protecció de dades personals i garantia dels drets digitals, i les normes de desenrotllament d’esta.

3. La convocatòria establirà el termini de presentació de les sol·licituds d’ajuda, que no podrà ser inferior a 15 dies, una vegada siga publicat l’extracte en el *Diari Oficial de la Generalitat Valenciana*.

*Base tretzena. Documentació que ha d’acompanyar la sol·licitud*

1. La sol·licitud s’acompanyarà de la documentació que s’especifica a continuació:

*a*) Contracte d’arrendament o de cessió d’ús de vivenda o habitació: Còpia completa del contracte d’arrendament o de cessió d’ús de la vivenda o habitació amb menció expressa de l’import del lloguer o del preu de la cessió, firmat per les persones propietàries i les persones inquilines en totes les pàgines i formalitzat en els termes indicats en la base quarta, apartat 1, lletres *b*  i *c*. En cas d’existir més d’un contracte consecutiu en el període subvencionable, s’aportaran tots. Quan la persona titular del contracte no coincidisca amb la sol·licitant de l’ajuda haurà d’aportar la documentació acreditativa de l’atribució del dret d’ús, per subrogació, conveni o sentència de separació o divorci, o altres títols vàlids en dret. Així mateix, s’aportarà la referència cadastral de la vivenda individualitzada.

*b*) Documentació acreditativa del pagament de la renda de lloguer o del preu de la cessió fent ús de la vivenda o habitació corresponents a les mensualitats de lloguer abonades amb posterioritat a 1 de gener de 2024 fins a la data en la qual se sol·licita l’ajuda, llevat que el contracte tinguera una vigència de menor termini; en este cas, s’acreditarà el pagament des de l’inici del contracte. La presentació d’estos justificants de pagament juntament amb la sol·licitud és obligatòria i incomplir-ho determinarà desestimar la sol·licitud d’ajuda.

*c*) Circumstàncies d’especial atenció: En el cas que la persona peticionària de l’ajuda o integrant de la unitat de convivència es trobara inclosa en algun dels grups d’especial atenció a què fa referència la base quinta, si s’ha assenyalat esta circumstància en el formulari de sol·licitud, l’Administració comprovarà d’ofici els extrems citats a través de les plataformes d’interoperabilitat amb altres administracions públiques. No obstant això, en els casos assenyalats en els apartats *a*, *d*, *h*  i *i*  de la base quinta, en què l’Administració no té accés per via telemàtica a la informació necessària s’haurà d’acompanyar:

1) Persones afectades per procediments de desnonament, execució hipotecària o dació en pagament que hagen tingut lloc en els últims cinc anys: la documentació bancària o judicial que així ho acredite.

2) Dones víctimes de violència de gènere: documentació administrativa o judicial que acredite fefaentment esta circumstància.

3) Unitats de convivència en les quals alguna persona assumix acolliment familiar permanent d’un menor: documentació acreditativa d’esta circumstància.

4) Persones jóvens extutelades procedents del sistema públic de protecció de la infància i l’adolescència en els cinc anys següents a la majoria d’edat: resolució de cessament de mesures emesa per la conselleria competent.

5) Persones exconvictes que hagueren eixit de presó en els cinc anys anteriors a la data de sol·licitud de l’ajuda: documentació acreditativa d’esta circumstància emesa per l’administració competent.

d) Únicament en el cas de ser nou perceptor d’ajudes de la Generalitat o canvi de número de compte bancari, haurà de presentar l’imprés de domiciliació bancària degudament omplit i firmat i designar el compte en què es farà l’ingrés de les ajudes.

L’alta o modificació del compte bancari es podran tramitar de manera telemàtica a través de la seu electrònica de la Generalitat, tràmit PROPER, ([https://www.gva.es/va/inicio/procedimientos?id\_proc=22932),](https://www.gva.es/va/inicio/procedimientos?id_proc=22617), ) de conformitat amb el que es disposa en l’Orde 2/2022 de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat; en este cas, s’acompanyarà el justificant corresponent que acredite que s’ha fet el tràmit citat.

2. En el cas de persones no obligades a presentar la declaració de l’impost de la renda de les persones físiques de l’exercici 2023, per no tindre obligació de fer-ho i en aquells casos en què l’AEAT no dispose d’informació, o manifesten no autoritzar-ho o s’oposen a la consulta dels ingressos corresponents al citat exercici, haurà d’aportar-se per a cada persona de la unitat de convivència en estes circumstàncies, a més de la documentació indicada en l’apartat anterior, la declaració responsable d’ingressos que arreplegue la quantia total dels ingressos de l’any 2023, o que declare que no ha percebut cap ingrés, si és el cas, i el certificat d’altes i baixes de Seguretat Social (vida laboral), juntament amb la documentació acreditativa de la procedència d’estos. A este efecte, es podrà aportar, segons els casos:

– Persones que treballen per compte d’altri: certificacions de tots els centres de treball per als quals s’haja treballat en l’exercici corresponent, en què s’indique els ingressos totals percebuts o pendents de rebre per a tot l’exercici fiscal.

– Persones que treballen per compte propi: justificants dels ingressos trimestrals a compte de l’IRPF de l’exercici fiscal corresponent.

– Certificat expedit per Labora o pel Servici d’Ocupació Estatal (SEPE) en què s’indiquen els ingressos percebuts durant el citat període per raó de situació de desocupació.

– Certificació expedida pel Servici Públic d’Ocupació Estatal (SEPE-INEM) sobre la situació actual de desocupació i el certificat de l’última situació de prestacions, el certificat d’imports actuals i la informació sobre el certificat d’imports en un període determinat en relació amb la persona sol·licitant de l’ajuda i altres persones de la unitat de convivència.

– En el cas de pensió de jubilació, d’incapacitat permanent, d’invalidesa, de viduïtat, d’orfandat o altres, una prestació de servicis socials o de qualsevol altre tipus d’ajuda econòmica, haurà d’aportar una certificació emesa per l’organisme competent en què s’indiquen els ingressos obtinguts durant l’últim exercici fiscal vençut.

– Certificació expedida per la Vicepresidència i Conselleria de Servicis Socials, Igualtat i Vivenda acreditativa de les prestacions percebudes per la persona sol·licitant de l’ajuda o per algun dels membres de la unitat de convivència (Renda Valenciana d’Inclusió).

– Rendiments del capital mobiliari o immobiliari.

– Atribucions de renda.

Tot l’anterior sense perjuí que es puga aportar qualsevol altra justificació dels ingressos admesa en dret.

3. En el cas que la persona sol·licitant o integrant de la unitat de convivència no autoritze o manifeste oposició expressa al fet que l’administració de la Generalitat recapte a través de la Plataforma Autonòmica d’Intermediació (PAI) i altres sistemes habilitats a este efecte, la consulta de les dades de caràcter personal que s’indiquen a continuació en relació amb esta, sense perjuí de l’aportació dels documents indicats en els apartats precedents, si procedira, haurà d’acompanyar-se la documentació següent:

*a*) Acreditació de la identitat de la persona sol·licitant i dels altres membres de la unitat de convivència mitjançant aportació del DNI o NIE.

*b*) Certificat expedit per l’Agència Estatal d’Administració Tributària, de la hisenda pública de la Generalitat i la Tresoreria General Seguretat Social acreditatiu de trobar-se al corrent en el compliment de les seues obligacions tributàries i amb la Seguretat Social.

*c*) Certificat emés per la Direcció General del Cadastre en relació amb la titularitat cadastral de béns immobles en favor de la persona sol·licitant i de totes les que formen part de la unitat de convivència d’alguna vivenda a Espanya.

*d*) Per persones que tenen la condició de família monoparental amb fills: certificat expedit segons el que s’establix en el Decret 19/ 018, de 9 de març, del Consell, pel qual es regula el reconeixement de la condició de família monoparental a la Comunitat Valenciana.

*e*) Unitats de convivència que constituïsquen família nombrosa: títol de família nombrosa.

*f*) Persones o unitats de convivència en què existisca alguna persona amb diversitat funcional, sensorial o cognitiva, amb un grau de discapacitat declarat igual o superior al 33 per 100: certificat de l’Institut Nacional de la Seguretat Social acreditatiu d’este extrem, o una altra documentació que acredite esta circumstància.

*g*) Sol·licituds presentades per víctimes del terrorisme: certificació emesa pel Ministeri de l’Interior que acredite que la persona sol·licitant és beneficiària de drets per ser víctima de terrorisme.

*h*) Persones o unitats de convivència afectades per situacions catastròfiques declarades a la Comunitat Valenciana en els últims cinc anys anteriors a la sol·licitud: documentació que acredite fefaentment esta circumstància.

4. Qualsevol variació en les dades i documents subministrats per la persona sol·licitant recaptada per esta administració per a comprovar les dades declarades, i en relació amb la informació necessària per a valorar la sol·licitud i concedir l’ajuda, haurà de comunicar.se per la persona sol·licitant o beneficiària de l’ajuda en els termes contemplats en les bases d’esta convocatòria.

*Base catorzena. Instrucció del procediment*

1. La instrucció i tramitació dels expedients correspondrà als servicis territorials de vivenda, en l’àmbit d’actuació respectiu, que acordaran d’ofici totes les actuacions necessàries per a determinar, conéixer i comprovar les dades en virtut de les quals ha de pronunciar-se la resolució.

En la instrucció, tramitació i resolució del procediment de concessió s’aplicarà el que s’establix en els articles 22 i següents de la Llei 38/2003, de 17 de novembre, general de subvencions, i en els articles 163 i següents de la Llei 1/2015, de 6 de febrer, d’hisenda pública, del sector públic instrumental i de subvencions, i en allò no previst serà aplicable la Llei 39/2015, d’1 d’octubre de procediment administratiu comú de les administracions públiques.

Els diversos tràmits que hagen d’omplir-se en el procediment es publicaran en la pàgina web oficial de la conselleria competent en matèria de vivenda. Esta publicació podrà comunicar-se a les persones interessades mitjançant SMS al telèfon que, a este efecte, hagueren comunicat a l’Administració en el formulari de sol·licitud, de manera que els instructors en l’exercici de les seues competències puguen notificar-ho de manera individualitzada per a concedir termini d’esmena.

2. Una vegada tancat el termini de presentació de sol·licituds, es publicarà en la seu electrònica de la Generalitat, <www.gva.es/va>, el llistat de prebaremació amb la puntuació assignada a cada sol·licitud, calculada sobre la base de les dades declarades de manera responsable en el formulari de sol·licitud i en les comprovacions fetes per la conselleria competent en matèria de vivenda a la vista de la informació facilitada per altres administracions públiques a través de la plataforma d’interoperabilitat administrativa (PAI).

Les sol·licituds que no s’òmpliguen íntegrament i de manera correcta, o aquelles en les quals la conselleria no haja pogut obtindre dades de manera interoperable, o que de les dades comprovades es deduïx no resultar acreditada la concurrència dels requisits per a ser persona beneficiària de l’ajuda no podran prebaremar-se, i es publicaran sense assignar cap puntuació.

La puntuació obtinguda en el llistat de prebaremació ho és a efectes informatius i no crea cap dret davant de l’administració mentres no s’haja notificat la resolució de concessió i podrà vore’s modificada a la vista de la documentació acreditativa dels requisits, les circumstàncies personals i l’altra documentació obrant en l’expedient.

A l’efecte de la prebaremació es tindran en compte els factors següents, d’acord amb la declaració responsable i la verificació d’esta a través dels procediments d’interoperabilitat administrativa:

• Composició de la unitat de convivència

• Ingressos màxims de la unitat de convivència

• Ingressos mínims de la unitat de convivència

• Baremació d’ingressos de la unitat de convivència

> > • Circumstàncies d’especial atenció interoperables o declarades responsablement pel sol·licitant

• Compliment d’obligacions fiscals i amb la Seguretat Social dels titulars del contracte

• Import del lloguer declarat

• Referència cadastral

> • Concurrència d’alguna circumstància que impedisca la concessió de l’ajuda d’acord amb estes bases

3. Per l’òrgan instructor del procediment, es procedirà a revisar la sol·licitud i altra documentació presentada per les persones sol·licitants de l’ajuda. Quan la sol·licitud no reunisca els requisits assenyalats en la legislació bàsica de procediment administratiu comú o en les presents bases o no s’acompanye la documentació que resulte exigible d’acord amb estes bases i amb la qual, si és el cas, dispose la convocatòria d’ajudes, es requerirà a la persona sol·licitant que, en el termini màxim i improrrogable de deu dies, esmene la falta o acompanye els documents preceptius, amb indicació que si així no ho fera, se li tindrà per desistida de la seua petició, prèvia resolució que haurà de ser dictada en els termes previstos en la legislació bàsica de procediment administratiu comú. Tot això de conformitat amb el que es disposa en l’article 71, en relació amb l’article 68, de la Llei 39/2015, d’1 d’octubre, del procediment administratiu comú de les administracions públiques i article 23.5 de la Llei 38/20613, de 17 de novembre, general de subvencions.

A l’efecte del que es disposa en l’apartat anterior, es publicaran en la seu electrònica de la Generalitat, <www.gva.es/va>, els llistats provisionals de sol·licitants admesos i el d’exclosos, per resultar incompleta la documentació presentada o per no resultar acreditada la concurrència dels requisits per a ser persona beneficiària de l’ajuda, amb indicació del mitjà perquè cada sol·licitant puga accedir a la informació relativa al motiu de la seua exclusió. Els sol·licitants que hagen facilitat un número de telèfon mòbil podran ser avisats de la publicació dels llistats provisionals mitjançant missatge de text SMS. La publicació en la seu electrònica de la Generalitat, <www.gva.es/va>, substituirà la notificació individual, d’acord amb el que es preveu en la legislació reguladora del procediment administratiu comú.

4. La persona sol·licitant disposarà d’un termini de deu dies, a comptar des de l’endemà de la publicació del llistat provisional, per a acompanyar els documents justificatius i, si és el cas, esmenar les discrepàncies o per a formular al·legacions. La documentació aportada fora del termini concedit no es tindrà en compte per a concedir l’ajuda.

5. Completada i analitzada la documentació rebuda, el servici instructor elaborarà un informe en què es facen constar les sol·licituds que han de considerar-se desistides per no haver aportat la documentació requerida o, en cas d’haver-la aportat, no esmene les objeccions assenyalades, les que, complint els requisits per a avaluar-se, han de remetre’s a l’òrgan col·legiat perquè les considere. També constaran en este les que es proposen motivadament com a desestimades per no complir els requisits exigits en la normativa continguda en estes bases i de general aplicació.

6. La proposta de concessió de les ajudes es dictarà per un òrgan col·legiat la composició del qual serà la següent:

– Presidència: la persona titular de la Subdirecció General de Funció Social de l’Habitatge o persona en qui delegue.

– Vocals: cinc vocals, tres en representació dels servicis territorials de la conselleria amb competència en matèria de vivenda i dos en representació de la direcció general amb competència en matèria de funció social de la vivenda, entre les persones funcionàries d’eixa mateixa direcció general i una de les quals actuarà com a secretària de l’òrgan col·legiat. Per al nomenament, haurà de tindre’s en compte, si fora el cas, l’existència d’un possible desequilibri en la presència d’hòmens i dones en l’òrgan de selecció, la composició del qual procurarà atendre, en tot cas, el principi de presència equilibrada de tots dos sexes, de conformitat amb el que disposa la Llei orgànica 3/2007, de 22 de març, per a la igualtat efectiva de dones i hòmens i la Llei valenciana 9/2003, per a la igualtat entre dones i hòmens.

El règim jurídic de l’òrgan col·legiat serà l’establit en la Llei 40/2015, d’1 d’octubre, de règim jurídic del sector públic.

Les sol·licituds presentades que complisquen i acrediten els requisits exigits per estes bases s’ordenaran de major a menor puntuació per l’òrgan col·legiat, atenent els criteris de baremació inclosos en estes bases, que elevarà la proposta de resolució motivada a l’òrgan competent per a resoldre amb el llistat de sol·licituds que hagen d'estimar-se, en funció de les disponibilitats pressupostàries, a les quals es concedix l’ajuda, i les que procedix que siguen desestimades per esgotament del crèdit pressupostari amb què està dotada la convocatòria o per incompliment dels requisits establits.

La proposta de resolució que formule l’òrgan col·legiat no crega cap dret a favor de les persones beneficiàries proposades davant de l’Administració mentres no se li haja notificat la resolució de concessió.

*Base quinzena. Resolució de la convocatòria i termini*

1. Correspon a la persona titular de la Vicepresidència i Conselleria de Servicis Socials, Igualtat i Vivenda, o òrgan en qui delegue, dictar la resolució de la concessió de les ajudes que puguen convocar-se. La resolució serà motivada.

2. Les resolucions que es dicten inclouran, de conformitat amb la proposta efectuada per l’òrgan col·legiat a què fa referència la base catorzena, apartat 6, una relació ordenada de totes les sol·licituds que, complint amb les condicions administratives i tècniques establides en estes bases reguladores per a adquirir la condició de persona beneficiària, hagen sigut estimades per no depassar-se la quantia màxima del crèdit fixat en la convocatòria, amb la indicació de la puntuació atorgada a cada una d’estes en funció dels criteris de valoració previstos en estes bases.

La resolució determinarà la quantia concedida i incorporarà, si és el cas, les condicions, obligacions i determinacions accessòries al fet que haja de subjectar-se la persona beneficiària de l’ajuda.

Així mateix, la resolució, farà constar, si és el cas, de manera expressa, la desestimació de la resta de sol·licituds, així com la no concessió per desistiment. Tot això sense perjuí de les altres especificacions establides en els articles 21 i 88 de la Llei 39/2015, d’1 d’octubre, del procediment administratiu comú de les administracions públiques.

Les resolucions de concessió d’ajudes hauran d’expressar, igualment, que estes són finançades amb càrrec a fons de l’Estat.

3. El termini per a resoldre i notificar la resolució del procediment serà de sis mesos a comptar des de l’endemà de la publicació de la convocatòria en el *Diari Oficial de la Generalitat Valenciana*. Transcorregut este termini, sense que haja recaigut la resolució i no haja sigut notificada, s’entendrà desestimada la sol·licitud de concessió de l’ajuda en els termes previstos en la Llei 39/2015, d’1 d’octubre, del procediment administratiu comú de les administracions públiques. Tal com disposa la citada llei, la desestimació per silenci administratiu té els sols efectes de permetre als interessats interposar el recurs administratiu o contenciós administratiu que resulte procedent. Excepcionalment, podrà acordar-se l’ampliació d’estos terminis en els supòsits contemplats en la legislació reguladora del procediment administratiu comú.

4. Les resolucions de les convocatòries d’ajudes que posen fi al procediment de concessió es publicaran en el *Diari Oficial de la Generalitat Valenciana*  i, posteriorment, en la seu electrònica de la Generalitat, <www.gva.es/va>, en l’adreça electrònica que s’habilite en la corresponent convocatòria, en què s’inseriran els llistats amb les sol·licituds estimades i desestimades per a coneixement dels interessats a través de l’enllaç que s’establisca en la convocatòria corresponent.

Les persones sol·licitants que hagen facilitat un número de telèfon mòbil podran ser avisats de la publicació del llistat definitiu mitjançant missatge de text SMS. La publicació en el *Diari Oficial de la Generalitat Valenciana*, substituirà la notificació individual de la resolució, d’acord amb el que es preveu en la legislació del procediment administratiu comú. La publicació es farà respectant, en tot cas, els drets reconeguts en la llei Orgànica 3/2018, de 5 de desembre, de protecció de dades personals i garantia dels drets digitals.

5. Si es desestimaren sol·licituds per falta de consignació pressupostària i, amb posterioritat a l’emissió de la resolució, s’incrementaren els crèdits destinats a finançar estes ajudes o s’alliberara part del crèdit disponible inicialment. Per renúncia de l’adjudicatari, podrà proposar-se la concessió de l’ajuda a les sol·licituds que s’hagueren desestimat per falta de crèdit següents a aquella en orde de la presentació d’esta que, si estan completes, reuniren els requisits per a ser persona beneficiària de l’ajuda al lloguer, sempre que s’haja alliberat crèdit suficient per a atendre almenys una de les sol·licituds denegades.

*Base setzena. Recursos*

La resolució posarà fi a la via administrativa i contra esta podrà interposar-se un recurs de reposició davant del mateix òrgan que la dicte en el termini d’un mes a partir de l’endemà que es notifique mitjançant la publicació en el *Diari Oficial de la Generalitat Valenciana*, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques. També podrà interposar-se un recurs contenciós administratiu en el termini de dos mesos davant la Sala Contenciosa Administrativa del Tribunal Superior de Justícia en aplicació del que s’establix en l’article 10.1.*a*  de la Llei 29/1998, de 13 de juliol, reguladora de la jurisdicció contenciosa administrativa.

*Base dessetena. Justificació per part de la persona beneficiària del compliment de la finalitat de la concessió de l’ajuda al lloguer i de l’aplicació dels fons rebuts.*

1. Les persones beneficiàries de les ajudes al lloguer hauran de justificar davant la conselleria competent en matèria de vivenda el compliment de la finalitat de la concessió de la subvenció i de l’aplicació dels fons a l’abonament de la renda d’arrendament o el preu de cessió de la vivenda o habitació que constituïsca el domicili habitual i permanent mitjançant la presentació de la documentació que acredite l’efectiu pagament de la renda arrendatícia o del preu de la cessió de la vivenda o habitació en els terminis establits en la base dihuitena.

A este efecte, les persones beneficiàries de les ajudes hauran d’aportar la documentació bancària, que podrà consistir en una transferència bancària feta a l’arrendador o un rebut bancari domiciliat que acredite de manera indubtable que han abonat en el compte la titularitat del qual correspon a la part arrendadora la renda corresponent als mesos subvencionats. No es consideraran vàlids els documents acreditatius del pagament que continguen esmenes o ratllades ni s’admetran altres formes de pagament diferents de les citades. Si en el contracte d’arrendament no quedara identificat el compte per al pagament de l’ajuda o este haguera sigut modificat, serà necessari aportar una acreditació de la titularitat del compte per a l’abonament de l’ajuda.

La no presentació en termini o la presentació incorrecta o incompleta de la documentació justificativa determinarà, de conformitat amb l’article 34 de la Llei 38/2003, de 17 de novembre, general de subvencions, en relació amb l’article 89 del Reial decret 887/2006, de 21 de juliol, l’inici del procediment de declaració de pèrdua del dret al cobrament de la subvenció, total o parcial, corresponent a les mensualitats afectades. El procediment per a declarar la procedència de la pèrdua del dret de cobrament de la subvenció serà l’establit en l’article 42 de la Llei general de subvencions.

2. La documentació justificativa podrà presentar-se preferentment, a través del tràmit telemàtic establit a este efecte en la seu electrònica de la Generalitat, <www.gva.es/va>, o en qualsevol de les formes establides en la Llei 39/2015, d’1 d’octubre, del procediment administratiu comú de les administracions públiques.

3. Si la persona beneficiària de l’ajuda no presentara en la forma i amb la documentació exigida la justificació que les ajudes percebudes han sigut destinades al pagament de les rendes de lloguer o cessió d’ús de la vivenda o habitació, no es farà el pagament de l’ajuda corresponent a les mensualitats respecte de les quals no s’haguera acreditat el pagament de la renda d’arrendament o cessió d’ús, de manera que es procedirà a la revocació de l’ajuda i la consegüent pèrdua de dret al cobrament de la quantia sense justificar de l’ajuda concedida.

4. Si l’import de gasto justificat en cada anualitat fora inferior a l’import previst per al càlcul de l’ajuda màxima concedida d’acord amb les presents bases, o es produïra concurrència d’ajudes i com a conseqüència se superara el cost de la renda de lloguer, l’aportació de la conselleria es minorarà en la quantia corresponent.

5. En tot cas, amb caràcter previ al pagament de la subvenció, la persona beneficiària haurà de trobar-se al corrent en el compliment de les seues obligacions tributàries i davant de la seguretat social.

*Base dihuitena. Presentació dels rebuts i abonament de l’ajuda*

1. L’ajuda concedida s’abonarà a la persona beneficiària amb caràcter general, de manera periòdica, prèvia aportació dels justificants de pagament de la renda d’arrendament o preu de cessió corresponents en els terminis que s’assenyalen a continuació:

*a*) Primer termini de presentació: juntament amb la sol·licitud de l’ajuda s’acompanyaran els justificants bancaris del pagament de la renda de lloguer o preu de cessió de la vivenda o habitació generats des de l’1 de gener de 2024 fins a la data en què es presente la sol·licitud.

*b*) Segon termini de presentació: durant el termini constituït entre el 15 i el 30 de novembre de l’exercici corresponent, es presentaran els justificants bancaris acreditatius del pagament del lloguer o del preu de cessió de la vivenda o habitació abonats fins a este moment que no s’hagueren presentat en el termini anterior.

*c*) Tercer termini de presentació: durant el mes de gener de 2025 es presentaran els justificants bancaris acreditatius del pagament del lloguer o del preu de cessió de la vivenda o habitació corresponents a l’exercici 2024 que no s’hagueren presentat durant els terminis anteriors.

No admetrà cap justificant de pagament presentat amb posterioritat al 31 de gener de 2025.

2. Les persones beneficiàries podran presentar un escrit de renúncia a l’ajuda concedida tal com s’establix en l’art. 94 de la llei 39/2015, d’1 d’octubre, del procediment administratiu comú de les administracions públiques.

La renúncia a la percepció de l’ajuda concedida es farà mitjançant formulari omplit telemàticament i presentat preferentment a través del procediment electrònic establit a este efecte en la seu electrònica de la Generalitat, <www.gva.es/va>, a on es podrà obtindre el formulari de renúncia per a omplir degudament firmat en qualsevol de les formes previstes en la Llei 39/2015, d’1 d’octubre, del procediment administratiu comú de les administracions públiques.

*Base denovena. Obligacions i responsabilitats de les persones beneficiàries*

1. La persona o unitat de convivència beneficiària queda obligada a complir tots els requisits exigits per a concedir la subvenció durant tota la vigència de l’ajuda.

2. Quan la persona o unitat de convivència beneficiària de l’ajuda canvie el seu domicili a un altre situat a la Comunitat Valenciana, sobre el qual subscriga un nou contracte d’arrendament o cessió d’ús de vivenda o habitació, quedarà obligada a comunicar este canvi, en el termini màxim de quinze dies des de la firma del nou contracte, al servici territorial de la conselleria competent en matèria de vivenda que estiga tramitant la sol·licitud d’ajuda inicial. La persona beneficiària no perdrà el dret a la subvenció pel canvi, sempre que amb el nou arrendament o cessió d’ús es complisquen els requisits, els límits i les condicions establits en el Reial decret 42/2022, de 28 de gener, i en estes bases. En estos casos, s’ajustarà la quantia de l’ajuda a la del nou arrendament o cessió d’ús, i serà igual o inferior a la que percebia.

El canvi de domicili haurà de notificar-se, preferentment, omplint el formulari telemàtic disponible a este efecte en la seu electrònica de la Generalitat, <www.gva.es/va>, o en qualsevol de les formes establides en la Llei 39/2015, d’1 d’octubre, del procediment administratiu comú de les administracions públiques, acompanyat, en tot cas, del nou contracte d’arrendament o cessió d’ús de la vivenda o habitació, així com de declaració responsable en relació amb el manteniment dels requisits que van determinar la concessió de l’ajuda.

En tot cas, si hi ha diversos contractes successius durant el període subvencionable, s’ajustarà la subvenció a la renda de cada període, sempre que totes estiguen dins dels límits màxims establits.

3. Les persones beneficiàries de les ajudes al lloguer estaran obligades a comunicar, fins i tot durant la tramitació de la sol·licitud, a l’òrgan competent de la Vicepresidència i Conselleria de Servicis Socials, Igualtat i Vivenda que estiga realitzant la tramitació o que li haja reconegut l’ajuda, qualsevol modificació de les condicions o requisits que puguen motivar o hagueren motivat tal reconeixement i que poguera determinar l’alteració de les condicions o pèrdua sobrevinguda del dret a l’ajuda. Tota alteració de les condicions tingudes en compte per a la concessió de la subvenció o en el cas que s’obtinguen de manera concurrent altres aportacions fora dels casos permesos en les bases reguladores, podrà donar lloc a modificar la resolució de concessió. Així mateix, si la persona sol·licitant cancel·la el compte bancari o el canvia, ha de comunicar les dades del nou compte bancari a l’administració.

En el cas que la modificació siga causa de la pèrdua sobrevinguda del dret a l’ajuda, l’òrgan competent per a la concessió de les ajudes resoldrà en tal sentit limitant el termini de concessió d’esta fins a la data en què es considere efectiva esta pèrdua. En el cas que la modificació afecte la quantia de l’ajuda o al termini de concessió, es resoldrà el que procedisca reajustant el contingut a les noves condicions de concessió.

La comunicació haurà d’efectuar-se en el termini de 15 dies des que tinga lloc el fet causant, en qualsevol de les formes establides en la Llei 39/2015, d’1 d’octubre, del procediment administratiu comú de les administracions públiques, i preferentment, mitjançant, el formulari telemàtic disponible a este efecte en la seu electrònica de la Generalitat, <www.gva.es/va>.

La no comunicació de les modificacions a què fa referència esta base serà causa suficient per a iniciar un expedient de reintegrament de les quantitats que pogueren haver-se cobrat indegudament, si això pertocara. A este efecte, les convocatòries d’ajudes hauran de concretar el termini i la via pels quals dur a terme esta comunicació.

4. Així mateix, en virtut del que s’establix en la Llei 38/2003, de 17 de novembre, general de subvencions, la part beneficiària queda obligada a:

*a*) Facilitar qualsevol document o informació que la direcció general competent en matèria d’emergència residencial i funció social de la vivenda considere necessari per al control del compliment dels fins previstos.

*b*) Sotmetre’s a les actuacions de control financer previstes en els articles 113 i següents de la Llei 1/2015 i en els articles 44 i següents de la Llei 38/2003, així com les que puguen dur a terme la Generalitat i altres òrgans de control en relació amb les ajudes i subvencions concedides.

*c*) Comunicar l’obtenció d’altres subvencions o ajudes per a la mateixa finalitat, procedents de qualsevol altra administració o ens públic o privat, nacional o internacional, així com qualsevol incidència o variació que es produïsca en relació amb la subvenció concedida.

*Base vintena. Control de les ajudes*

1. L’execució i la gestió d’una actuació subvencionada es podrà examinar en qualsevol moment per la conselleria competent en matèria de vivenda per les persones que esta designe o pels òrgans de control economicofinancer específics de la Generalitat.

2. El pla de control per a comprovar l’execució de l’activitat objecte de subvenció contindrà algun dels tipus de control següents: administratiu, *a posteriori*  i/o de qualitat.

*a*) El control administratiu recaurà sobre l’admissibilitat de les subvencions. S’efectuaran controls administratius de totes les sol·licituds de subvenció, tant en la fase de presentació de les sol·licituds i la posterior concessió, com en la fase de justificació i pagament. Entre altres, els següents:

1r. Control de la documentació aportada juntament amb la sol·licitud d’ajudes i com a justificació de la subvenció concedida. A tal fi, se supervisarà tota la documentació exigida en estes bases i en la posterior resolució de convocatòria, i es requerirà, si és procedent, l’aportació dels documents complementaris que siguen necessaris per a comprovar, verificar i aclarir quants extrems ho exigisquen així.

2n. Control de compliment dels requisits legals per a tindre dret a la subvenció, que efectivament complisquen amb els requisits per a ser persones beneficiàries, per tractar-se d’una de les que es contemplen en estes bases i per complir amb els requisits establits.

A més, també es controlarà que es complisquen els requisits legals en matèria tributària, de la Tresoreria General de la Seguretat Social, de deutes de naturalesa tributària amb la Generalitat, sense perjuí de la resta de requisits disposats en estes bases en la posterior resolució de convocatòria.

*b*) El control *a posteriori*  o de qualitat s’efectuarà una vegada concedida la subvenció, amb la finalitat de comprovar el manteniment de les condicions vinculades a la concessió d’esta, si és el cas, a més del control de qualitat que consistirà en la supervisió de determinats expedients que ja s’han sotmés a la resta de controls. Això suposarà la selecció d’una mostra aleatòria d’expedients i consistirà en l’avaluació de l’expedient complet, una vegada finalitzat el període de subvenció i presentada la documentació obligatòria pels beneficiaris. *c*) El percentatge mínim de subvenció que s’ha de controlar sobre el total pagat amb càrrec a cada línia pressupostària serà del 10 %. Addicionalment, l’òrgan concedent podrà designar, si és el cas, els òrgans, comissions o persones expertes que estime necessaris per a executar les oportunes actuacions de seguiment i comprovació de l’aplicació de la subvenció.

Les actuacions que s’efectuen en desenrotllament d’este pla de control s’efectuaran a través de mitjans propis, personals i materials. En relació amb els mitjans personals, correspon a la direcció general competent en matèria de Vivenda executar les activitats de control de les ajudes per a la comprovació material de la realització efectiva de les activitats objecte de les ajudes. Addicionalment, l’òrgan concedent podrà designar, si és el cas, els òrgans, comissions o persones expertes que estime necessaris per a executar les oportunes actuacions de seguiment i comprovació de l’aplicació de la subvenció.

3. La Generalitat podrà comprovar, pels mitjans que estime més adequats, el compliment de les obligacions inherents a l’atorgament de les ajudes.

*Basevint-i-unena. Reintegrament i minoració de les subvencions*

1. Són causes de reintegrament de les subvencions les que establix l’article 37 de la Llei 38/2003, de 17 de novembre.

En este sentit, s’iniciarà un procediment que podrà donar lloc al reintegrament de les quantitats percebudes, així com l’exigència dels interessos legals des de la data de pagament de la subvenció fins a la data en què s’acorde la procedència del reintegrament, d’acord amb les previsions dels articles 37 a 40 de la Llei 38/2003, de 17 de novembre, i dels articles 91 a 101 del Reial decret 887/2006, de 21 de juliol, pel qual s’aprova el reglament de la Llei 38/2003, de 17 de novembre, general de subvencions.

2. Són causes de revocació les que preveuen l’article 172 de la Llei 1/2015, de 6 de febrer, així com l’article 37 de la Llei 38/2003, de 17 de novembre, a més de l’incompliment dels requisits establits en estes bases reguladores.

3. Si l’òrgan concedent, a conseqüència de l’actuació de comprovació, o la Intervenció General de la Generalitat, en el marc del procediment de control, aprecien concurrència d’alguna causa de revocació de la subvenció concedida, hauran d’instar l’inici del procediment corresponent, d’acord amb el que disposa la Llei 38/2003, de 17 de novembre.

4. En tot cas, en la tramitació del procediment, es garantirà el dret de la persona beneficiària a l’audiència, de conformitat amb el que es disposa en la Llei 38/2003, de 17 de novembre.

*Base vint-i-dosena. Compliment de la normativa de la Generalitat relativa a la notificació, autorització i comunicació d’ajudes públiques a la Comissió Europea*

Les ajudes regulades per estes bases tenen per objecte el pagament de les rendes de lloguer o preu de cessió de vivenda o habitació que constituïx la residència habitual i permanent de les persones físiques, que no desenrotllen activitats econòmiques, ni suposa un avantatge econòmic que falsege la competència, ni afecta els intercanvis comercials entre estats integrants, per la qual cosa no requerixen notificar-ho o comunicar-ho a la Unió Europea, de conformitat amb el que s’establix en l’article 107 del Tractat de Funcionament de la Unió Europea.

*Base vint-i-tresena. Informació relativa al tractament de dades de caràcter personal*

1. La gestió de les ajudes/subvencions previstes en estes bases comporta el tractament de dades de caràcter personal, de manera que s’han de complir les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius, hauran de tindre’s en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.

En la convocatòria s’inclourà la informació que ha de facilitar-se de les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la pèrdua d’estes, destrucció o mal accidental, mitjançant l’aplicació de mesures tècniques o organitzatives apropiades i aconseguir així la integritat i confidencialitat de les dades.

2. La gestió d’estes ajudes suposa el tractament de dades de categories especials o de col·lectius vulnerables. En conseqüència, s’inclourà en la convocatòria el règim de publicitat i notificació de les persones sol·licitants, que haurà de garantir que no es vulneren els seus drets o interessos legítims.

*Base vint-i-quatrena. Finançament*

1. El finançament de les ajudes del Programa d’ajudes al lloguer de vivendes corresponents al Pla estatal per a l’accés a la vivenda 2022-2025 per a l’exercici 2024 s’efectuarà amb càrrec en la línia amb codi S1178, en el capítol 4 del subprograma 431C00, Emergència residencial i funció social, denominada “Ajudes al lloguer de vivendes. Pla estatal d’accés a la vivenda 2022-2025”, del centre gestor H80113289, Direcció General de Vivenda, dotada amb ingressos finalistes del Ministeri de Vivenda i Agenda Urbana i l’aportació de la Generalitat per import de 23.28.870 euros i la finalitat dels quals resulta ser el “finançament d’actuacions per a fomentar el lloguer amb subvencions a sectors de població amb escassos mitjans econòmics”.

La quantia total màxima de les ajudes corresponents al Programa d’ajudes al lloguer de vivendes que s’ha de concedir en l’exercici 2024 es concretarà en la corresponent convocatòria dins del límit màxim indicat anteriorment, en la qual s’especificarà l’aportació del Ministeri de Vivenda i Agenda Urbana i de la Generalitat.

2. Es podrà ampliar l’import global de les ajudes amb què està dotada la convocatòria després que estes es publiquen si resultara insuficient per a atendre les peticions que, presentades dins del termini, acrediten reunir els requisits i altres condicions establides en estes bases, d’acord amb la regulació establida en l’article 58 del Reial decret 887/2006, pel qual s’aprova el reglament de la Llei 38/2003, general de subvencions, i en l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, a més de tindre en compte el que es regula en el conveni de col·laboració que se subscriga entre el corresponent Ministeri i la Generalitat per a aplicar i desenrotllar el Pla estatal per a l’accés a la vivenda 2022-2025 i, si és el cas, els successius acords bilaterals subscrits relatius a la distribució del finançament entre els programes d’ajudes, tal com s’establix en l’apartat 2 de l’article 22 del Reial decret 42/2022, de 18 de gener, pel qual es regula el Pla estatal per a l’accés a la vivenda 2022-2025, o bé mitjançant l’aportació de fons propis addicionals, sempre que les disponibilitats pressupostàries ho permeten. L’òrgan concedent haurà de publicar la declaració de crèdits disponibles amb caràcter previ a la resolució de concessió en els mateixos mitjans que la convocatòria, sense que això implique l’obertura de termini per a presentar noves sol·licituds ni l’inici de nou còmput de termini per a resoldre. L’efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.

3. Així mateix, es preveu que, a causa d’augments eventuals sobrevinguts en el crèdit disponible, puguen possibilitar una resolució complementària de la concessió de la subvenció que incloga aquelles sol·licituds que, fins i tot complint tots els requisits, no hagen sigut beneficiàries per esgotament del crèdit, d’acord amb el que es disposa en l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.

4. La dotació econòmica per a la concessió d’ajudes de la convocatòria podrà tindre caràcter plurianual per a atendre el pagament de l’ajuda, sempre que es continuen mantenint els requisits i les circumstàncies exigibles que van determinar la concessió de l’ajuda.

*Base vint-i-cinquena. Transparència*

La convocatòria d’ajudes al lloguer que es faça a l’empara d’estes bases haurà d’observar les prescripcions contingudes en la Llei 1/2022, de 13 d’abril, de transparència i bon govern de la Comunitat Valenciana, amb les modificacions introduïdes per la Llei 4/2024, de 26 de juliol, de la Generalitat, de modificació de la Llei 1/2022, de 13 d’abril, de transparència i bon govern de la Comunitat Valenciana, i de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes.

ANNEX II

*Delimitació d’àrees i límits de l’import de la renda d’arrendament o preu de la cessió d’ús de la vivenda o habitació*

En compliment del que es disposa en la base quarta, apartat 1, lletra *f* d’estes bases:

1. Només podran ser objecte d’ajudes les rendes d’arrendament que no superen els límits que s’establixen a continuació en funció de la localitat en què estiga emplaçada la vivenda.

2. No podran ser objecte d’ajuda les vivendes l’arrendament de les quals supere algun dels límits de la taula següent, sent ATPMS l’àmbit territorial de preu màxim superior:

|  |  |  |  |  |
| --- | --- | --- | --- | --- |
|  | *Lloguer o cessió de vivenda* | | *Lloguer o cessió d’habitació* | |
| *Zona* | *Import anual* | *Import mensual* | *Import anual* | *Import mensual* |
| ATPMS A-1: València | 10.800 € | 900 € | 5.400 € | 450 € |
| ATPMS A-2: Alacant i Castelló de la Plana | 9.600 € | 800 € | 4.800 € | 400 € |
| ATPMS B | 8.400 € | 700 € | 4.200 € | 350 € |
| ATPMS C-1 I C-2 | 7.800 € | 650 € | 3.600 € | 300 € |
| ATPMS A | 7.800 € | 650 € | 3.600 € | 300 € |

  

En esta renda o preu no s’inclou l’import que poguera correspondre a annexos, com ara places de garatge, trasters o similars.

Si en el contracte d’arrendament o cessió d’ús s’inclogueren annexos, com ara garatge o traster, i el preu de cada un d’estos no estiguera desglossat i figurara únicament l’import global en el contracte, a l’efecte de la comprovació de l’import màxim del preu anterior, es valorarà l’import de la renda o preu de cessió de la vivenda com el 80 per 100 del preu total del contracte quan este incloga vivenda i garatge; 95 per 100 quan el contracte incloga vivenda i traster, i 75 per 100 quan el contracte incloga vivenda, garatge i traster.

Si en el contracte d’arrendament o cessió d’ús s’inclogueren els gastos de comunitat i el preu d’estos no estiguera desglossat i figurara únicament l’import global en el contracte, a l’efecte de la comprovació de l’import màxim del preu anterior, es valorarà l’import dels gastos de comunitat com el 5 per 100 de l’import del preu de lloguer o cessió de la vivenda.

En els supòsits d’unitats de convivència formades per famílies nombroses o de persones amb discapacitat, el límit de la renda o preu màxim mensual de la vivenda objecte d’arrendament o cessió que possibilita l’accés a l’ajuda podrà ser superior als límits establits en els apartats anteriors, amb el límit màxim de 900 euros.

3. Les zones corresponents a cada ATPMS s’indiquen en la taula següent:

|  |  |  |  |
| --- | --- | --- | --- |
|  | *Provincia de València/*  *Provincia de Valencia* | *Provincia de Castelló/*  *Provincia de Castellón* | *Provincia d’Alacant/*  *Provincia de Alicante* |
| ATPMS A-1 | València |  |  |
| ATPMS A-2 |  | Castelló de la Plana | Alacant/Alicante |
| ATPMS B | Alboraya | Benicàssim/ Benicasim | Benidorm |
| Gandia | Burriana | El Campello |
| Manises | Vila-real | Elx/Elche |
| Mislata |  | Mutxamel |
| Paterna |  | Sant Joan d’Alacant |
| Picanya |  | Sant Vicent del Raspeig/  San Vicente del Raspeig |
| Quart de Poblet |  |  |
| Sagunt/Sagunto |  |  |
| Sedaví |  |  |
| Torrent |  |  |
| Xirivella |  |  |
| ATPMS C-1 | Alaquàs | Almassora | Alcoi/Alcoy |
| Albal | Les Alqueries/  Alquerías del Niño Perdido | Altea |
| Alcàsser | Benicarló | Aspe |
| Aldaia | Borriol | Calp |
| Alfafar | Nules | Crevillent |
| Algemesí | Onda | Dénia |
| Almàssera | La Vall d'Uixó | Elda |
| Alzira | Vinaròs | Guardamar del Segura |
| Benetússer |  | Monforte del Cid |
| Beniparrell |  | Novelda |
| Burjassot |  | Orihuela |
| Catarroja |  | Petrer |
| Cullera |  | Santa Pola |
| Foios |  | Torrevieja |
| Godella |  | La Vila Joiosa/Villajoyosa |
| Llíria |  | Villena |
| Llocnou de la Corona |  | Xàbia/Jávea |
| Meliana |  |  |
| Moncada |  |  |
| Oliva |  |  |
| Ontinyent |  |  |
| Paiporta |  |  |
| Picassent |  |  |
| Puçol |  |  |
| Puig |  |  |
| Requena |  |  |
| Rocafort |  |  |
| Silla |  |  |
| Sueca |  |  |
| Tavernes Blanques |  |  |
| Tavernes de la Valldigna |  |  |
| Utiel |  |  |
| Xàtiva |  |  |
| ATPMS C-2 | Albalat dels Sorells | Moncofa | Almoradí |
|  | Albuixech | Segorbe | Castalla |
|  | Alfara del Patriarca |  | Ibi |
|  | Benaguasil |  | Onil |
|  | Bétera |  |  |
|  | Bonrepòs i Mirambell |  |  |
|  | Carcaixent |  |  |
|  | L’ Eliana |  |  |
|  | Emperador |  |  |
|  | La Pobla de Vallbona |  |  |
|  | Massalfassar |  |  |
|  | Massamagrell |  |  |
|  | Massanassa |  |  |
|  | Museros |  |  |
|  | La Pobla de Farnals |  |  |
|  | Rafelbunyol |  |  |
|  | Riba-roja de Túria |  |  |
|  | San Antonio de Benagéber |  |  |
|  | Vinalesa |  |  |
| AMS A | Resta de municipis/  Resto de municipios | Resta de municipis/  Resto de municipios | Resta de municipis/  Resto de municipios |

  
  

València, 5 d'agost de 2024

Susana Camarero Benitez

Vicepresidenta i consellera de Servicis Socials, Igualtat i Vivenda